Valladolid

An syudad han Valladolid () amo an ulohan han Provincia de Valladolid, Castilla y León ha nasod han Espanya. Mayda iní kamolupyohan nga 309,714 ka tawo (han 2013 nga banabana), nga naghihimo hiní nga ika-13 nga gidamo-i hin molupyo ha Espanya ngan an gidako-i nga syudad ha kanawayan o amihan-katundan nga dapit han Espanya. An metropolitano nga kahaluag hiní ika-20 ha Espanya nga mayda kamolupyohan nga 414,244 ka tawo hin 23 nga mga munisipalidad.

Nahamutáng an syudad ha pag-ultan han mga salog han Pisuerga ngan Esgueva mga 15 ka km ugsa iní nga mga salog na-ulpot ngadto han Duero, ngan nahamutang ha limá nga mga rehiyon hin vitikultura: Ribera del Duero, Rueda, Toro, Tierra de León, ngan Cigales. 

Syahan nga ginpanimungto an Valladolid ha ugsa-han-Romano nga mga panahon han Keltiko nga Vaccaei nga katawhan, ngan ha urhe han mga Romano ngahaw. Nagpabilin iní nga gamay nga panimungto kutob han utro nga pagtukod hini ni Hadi Alfonso VI han Castilla komo Senyoriya para han Konde nga hi Pedro Ansúrez han 1072. Nagtubo iní hin pagkaprominente ha Namumutnga nga mga Panahón komo lingkoranan han Korte han Castilla ngan hin pagkaada dinhi hin mga perya ngan dirudilain nga mga institusyon sugad hin singbahan hin kolehiyo, Unibersidad (1241), Korte han Hadi ngan Kansilyeriya ngan han Real Casa de la Moneda. An Mga Katoliko nga Monarka nga hira Isabel I han Castilla ngan Fernando II han Aragon, nag-asawa ha Valladolid han 1469 ngan nagtukod hiní nga pamunuan han Ginhadi-an han Castilla ngan ha urhe han nahiusa nga Espanya. Namatay hi Cristobal Colón ha Valladolid han 1506, samtang an mga manunurat nga hira José Zorrilla, Miguel de Cervantes ngan Francisco de Quevedo nangukoy ngan nagtrabaho dida han syudad. An syudad madali nga nagin pamunuan han Habsburgo nga Espanya ha ilarom ni Felipe III ha mga butnga han 1601 ngan 1606, ugsa bumalik ngadto ha Madrid. Ginmuti-ay an pagka-importante han syduad kutob han pag-ulpot han ferrocariles han ika-19 nga gatostuig, ngan han pag-industriyalisar hiní ngadto han ika-20 nga gatostuig.

Nahihimo an daan nga sawang hin mga dirudilain nga mga balay tikang hin kaagi mga palasyo, mga singbahan, mga plaza, mga avenida ngan mga parke, ngan naglalakip iní han Nasodnon nga Museo hin Iskultura, an Museo hin Kontemporaneo nga Arte Patio Herreriano o kundi man an Museo Oriental, patí gihapon an mga balay nira Zorrilla ngan Cervantes nga mga buklad komo museo. Upod han mga panhinabo nga ginbubuhat hin tinuig dida hit syudad amo an kilalado nga Semana Santa, an Semana Internasyonal hin Sine ha Valladolid (Seminci), ngan an Festival hin Teatro ngan Arte ha Kalsada (TAC).

Mga pinambasaran